Kans op beurtkrag dié week skraal, maar nie uitgesluit(Foto: pixabay) Suid-Afrikaners kan verwag om die res van die week krag te hê, maar moet liefs nie die kerse té diep bêre nie. Eskom het Woensdagoggend in ŉ verklaring gesê die waarskynlikheid vir beurtkrag die res van die week is laag, maar dat die stelsel steeds onder druk is. “Die elektrisiteitstelsel is steeds kwesbaar en enige onverwagse verandering in die stelsel kan beurtkrag op kort kennisgewing tot gevolg hê,” lui die verklaring. Tog meen Eskom hulle het positiewe vordering met die herstel van die kragstelsel gemaak. “Herstelwerk aan die vervoerband by Medupi is voltooi en 700 MW krag is reeds by die kragnetwerk gevoeg. Verskeie opwekkingseenhede is boonop terug van beplande en onbeplande instandhoudingswerk. Dit sluit in twee eenhede van die Hendrina-kragsentrale, waar die krag Maandag onderbreek is weens ŉ fout met die geleiding van elektrisiteit. “Eskom hou ook aan om sy water- en dieselvoorraad aan te vul vir die gebruik van onderskeidelik die pompbergingskema en die gasturbines, wat Eskom in staat stel om beurtkrag te vermy of die voorkoms daarvan te minimaliseer,” lui die verklaring. Eskom het weereens ŉ beroep op inwoners en besighede gedoen om elektrisiteit spaarsamig te gebruik. “Sit asseblief julle geisers en enige ander elektriese toestelle af indien die gebruik daarvan nie noodsaaklik is nie, om te help om die vraag na elektrisiteit te beperk.”